
B7‑0331/2013
Rezoluția Parlamentului European referitoare la finalizarea pieței unice digitale

(2013/2655(RSP))
Parlamentul European,
–
având în vedere articolul 3 alineatul (3) și articolul 6 din Tratatul privind Uniunea Europeană (TUE),

–
având în vedere articolele 9, 12, 14, 26, 114 alineatul (3) și 169 alineatul (1) din Tratatul privind funcționarea Uniunii Europene,

–
având în vedere raportul Comisiei pentru piața internă și protecția consumatorilor intitulat „O nouă agendă pentru politica europeană de protecție a consumatorilor”, adoptat la 25 aprilie 2013 (A7-0163/2013),

–
având în vedere documentul de lucru al serviciilor Comisiei din 23 aprilie 2013 intitulat „Comerțul electronic – Plan de acțiune 2012-2015 – Situația în 2013” (SWD(2013)0153),

–
având în vedere Tabloul de bord al pieței interne 26 emis de Comisie la 18 februarie 2013,

–
având în vedere documentul de lucru al serviciilor Comisiei din 7 decembrie 2012 intitulat „Tabloul de bord al piețelor de consum: Pentru o mai bună funcționare a piețelor în interesul consumatorilor – a opt ediție, partea 2 – noiembrie 2012” (SWD(2012)0432),

–
având în vedere Comunicarea Comisiei din 18 decembrie 2012 privind conținutul în cadrul pieței unice digitale (COM(2012)0789),

–
având în vedere Raportul Comisiei din 18 aprilie 2013 către Parlamentul European și Consiliu referitor la funcționarea memorandumului de înțelegere privind vânzarea pe internet a mărfurilor contrafăcute (COM(2013)0209),

–
având în vedere Rezoluția sa din 11 decembrie 2012 referitoare la finalizarea pieței unice digitale
,

–
având în vedere Rezoluțiile sale din 6 aprilie 2011 referitoare la o piață unică pentru europeni
, la piața unică pentru întreprinderi și creștere economică
 și la guvernanță și parteneriat în cadrul pieței unice
,

–
având în vedere Comunicarea Comisiei din 11 noiembrie 2010 către Parlamentul European, Consiliu, Comitetul Economic și Social European și Comitetul Regiunilor intitulată „Către un act privind piața unică: Pentru o economie socială de piață cu grad ridicat de competitivitate - 50 de propuneri pentru optimizarea muncii, a activităților comerciale și a schimburilor reciproce” (COM(2010)0608),

–
având în vedere comunicarea Comisiei din 3 octombrie 2012 către Parlamentul European, Consiliu, Comitetul Economic și Social European și Comitetul Regiunilor intitulată „Actul privind piața unică II” (COM(2012)0573),

–
având în vedere Comunicarea Comisiei din 13 aprilie 2011 către Parlamentul European, Consiliu, Comitetul Economic și Social European și Comitetul Regiunilor intitulată „Act privind piața unică: Douăsprezece pârghii pentru stimularea creșterii și întărirea încrederii” (COM(2011)0206),

–
având în vedere propunerea din 4 iunie 2012 de regulament al Parlamentului European și al Consiliului privind identificarea electronică și serviciile de asigurare a încrederii pentru tranzacțiile electronice pe piața internă (COM(2012)0238),

–
având în vedere Rezoluția sa din 22 mai 2012 referitoare la o strategie de consolidare a drepturilor consumatorilor vulnerabili
,

–
având în vedere Comunicarea Comisiei din 22 mai 2012 către Parlamentul European, Consiliu, Comitetul Economic și Social European și Comitetul Regiunilor intitulată „O agendă a consumatorului european – stimularea încrederii și a creșterii economice” (COM(2012)0225),

–
având în vedere Comunicarea Comisiei din 2 mai 2012 intitulată „Strategia europeană pentru un internet mai bun pentru copii” (COM(2012)0196),

–
având în vedere Comunicarea Comisiei din 20 aprilie 2012 intitulată „O strategie pentru achizițiile publice electronice” (COM(2012)0179),

–
având în vedere propunere din 25 ianuarie 2012 de regulament al Parlamentului European și al Consiliului privind protecția persoanelor fizice referitor la prelucrarea datelor cu caracter personal și libera circulație a acestor date (Regulament general privind protecția datelor) (COM(2012)0011),

–
având în vedere Cartea verde a Comisiei din 29 noiembrie 2012 intitulată „O piață integrată a serviciilor de livrare a coletelor pentru dezvoltarea comerțului electronic în UE” (COM(2012)0698),

–
având în vedere Comunicarea Comisiei din 11 ianuarie 2012 intitulată „Un cadru coerent pentru creșterea încrederii în piața unică digitală a comerțului electronic și a serviciilor online” (COM(2011)0942),

–
având în vedere Rezoluția sa din 15 noiembrie 2011 referitoare la o nouă strategie pentru politica de protecție a consumatorilor
,

–
având în vedere Directiva 2011/83/UE a Parlamentului European și a Consiliului din 25 octombrie 2011 privind drepturile consumatorilor, de modificare a Directivei 93/13/CEE a Consiliului și a Directivei 1999/44/CE a Parlamentului European și a Consiliului și de abrogare a Directivei 85/577/CEE a Consiliului și a Directivei 97/7/CE a Parlamentului European și a Consiliului
,

–
având în vedere propunerea din 9 noiembrie 2011 de regulament al Parlamentului European și al Consiliului cu privire la un program privind protecția consumatorilor pentru perioada 2014-2020 (COM(2011)0707) și documentele însoțitoare (SEC(2011)1320 și SEC(2011)1321),

–
având în vedere propunerea din 3 decembrie 2012 de directivă a Parlamentului European și a Consiliului privind accesibilitatea site-urilor web ale organismelor din sectorul public (COM(2012)0721),

–
având în vedere Rezoluția sa din 25 octombrie 2011 referitoare la mobilitatea și incluziunea persoanelor cu handicap în Strategia europeană 2010-2020 pentru persoanele cu handicap
,

–
având în vedere propunerea din 7 februarie 2013 de directivă privind măsuri de asigurare a unui nivel comun ridicat de securitate a rețelelor și a informației în Uniune (COM(2013)0048),

–
având în vedere Comunicarea comună din 7 februarie 2013 a Comisiei și a Înaltului Reprezentant al Uniunii pentru afaceri externe și politica de securitate intitulată „Strategia de securitate cibernetică a Uniunii Europene: un spațiu cibernetic deschis, sigur și securizat” (JOIN(2013)1),

–
având în vedere Comunicarea Comisiei din 27 septembrie 2012 intitulată „Valorificarea cloud computingului în Europa” (COM(2012)0529),

–
având în vedere propunerea din 19 octombrie 2011 de regulament al Parlamentului European și al Consiliului de instituire a mecanismului Conectarea Europei (COM(2011)0665),

–
având în vedere Rezoluția sa din 15 decembrie 2010 referitoare la impactul publicității asupra comportamentului consumatorilor
,

–
având în vedere Rezoluția sa din 21 septembrie 2010 referitoare la realizarea pieței interne în ceea ce privește comerțul electronic
,

–
având în vedere Directiva 2010/45/UE a Consiliului din 13 iulie 2010 de modificare a Directivei 2006/112/CE privind sistemul comun al taxei pe valoarea adăugată în ceea ce privește normele privind facturarea
,

–
având în vedere hotărârile CEJ referitoare la Google (hotărârea din 23 martie 2010 pronunțată în cauzele conexate C-236/08 - C-238/08) și la BergSpechte (hotărârea din 25 martie 2010 pronunțată în cauza C-278/08) care definesc „[utilizatorul] de internet normal informat și suficient de atent” ca fiind utilizatorul standard de internet,

–
având în vedere Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)
,

–
având în vedere Comunicarea Comisiei din 3 martie 2010 intitulată „Europa 2020: O strategie europeană pentru o creștere inteligentă, durabilă și favorabilă incluziunii” (COM(2010)2020),

–
având în vedere raportul Monti din 9 mai 2010 intitulat „O nouă strategie pentru piața unică”,

–
având în vedere raportul analitic intitulat „Atitudini față de comerțul transfrontalier și față de protecția consumatorilor”, publicat de Comisie în martie 2010 (Eurobarometrul Flash nr. 282),

–
având în vedere studiul intitulat „Evaluare prin metoda clientului misterios a comerțului electronic transfrontalier din UE”, realizat pentru DG SANCO al Comisiei, de YouGovPsychonomics și publicat la 20 octombrie 2009,

–
având în vedere Comunicarea Comisiei din 2 iulie 2009 privind aplicarea acquis-ului în domeniul protecției consumatorilor (COM(2009)0330),

–
având în vedere Raportul Comisiei din 2 iulie 2009 cu privire la aplicarea Regulamentului (CE) nr. 2006/2004 al Parlamentului European și al Consiliului din privind cooperarea dintre autoritățile naționale însărcinate să asigure aplicarea legislației în materie de protecție a consumatorului (Regulamentul privind cooperarea în materie de protecție a consumatorului) (COM(2009)0336),

–
având în vedere Rezoluția sa din 13 ianuarie 2009 referitoare la transpunerea, aplicarea și asigurarea respectării Directivei 2005/29/CE privind practicile comerciale neloiale ale întreprinderilor de pe piața internă față de consumatori și ale Directivei 2006/114/CE privind publicitatea înșelătoare și comparativă
,

–
având în vedere Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date
,

–
având în vedere articolul 48 din Regulamentul său de procedură,

–
având în vedere articolul 110 alineatul (2) din Regulamentul său de procedură,

A. întrucât fructificarea întregului potențial al pieței unice digitale este crucială pentru a transforma UE într-o economie bazată pe cunoștințe mai competitivă și mai dinamică, în beneficiul cetățenilor și al întreprinderilor deopotrivă; întrucât UE trebuie să acționeze acum pentru a-și menține avantajul competitiv, în special în ceea ce privește sectoarele cu mare potențial de creștere, cum ar fi platforma internet și industria de aplicații informatice;

B. întrucât conectivitatea omniprezentă, bazată pe accesul neîngrădit la rețele de internet în bandă largă de mare viteză, pe accesul universal și egal la serviciile de internet pentru toți cetățenii și pe disponibilitatea spectrului pentru serviciile wireless de bandă largă, este o condiție esențială pentru dezvoltarea pieței unice digitale; întrucât noile evoluții tehnologice, cum ar fi dispozitivele și aplicațiile mobile și noile generații de standarde mobile, necesită rețele de infrastructură fiabile și rapide pentru ca cetățenii și întreprinderile să poată beneficia de ele;

C. întrucât aplicațiile capabile să gestioneze volume mari de date sunt tot mai importante pentru competitivitatea economiei Uniunii, cu venituri mondiale preconizate de 16 miliarde EUR și un potențial de a crea 4,4 milioane de locuri de muncă suplimentare la nivel mondial până în 2016;

D. întrucât cloud computingul are un potențial economic, social și cultural major în ceea ce privește economiile de costuri, partajarea conținutului și informațiilor, creșterea competitivității, accesul la informații, inovarea și crearea de locuri de muncă; întrucât, în acest context, crearea unor servicii guvernamentale electronice permanente, disponibile de pe multiple dispozitive, are o importanță deosebită;

E. întrucât economia UE suferă modificări structurale semnificative, care îi afectează competitivitatea la nivel mondial și piețele forței de muncă; întrucât în analiza anuală a creșterii pentru 2013 se menționează necesitatea unor acțiuni ferme pentru a intensifica crearea de locuri de muncă; întrucât existența unor piețe dinamice și inclusive ale forței de muncă este esențială pentru redresarea și competitivitatea economiei UE;

F. întrucât rețelele sociale, conținutul generat de utilizatori, cultura remixării și colaborarea dintre utilizatori joacă un rol din ce în ce mai important în economia digitală; întrucât consumatorii sunt tot mai dispuși să plătească pentru un conținut digital profesional de înaltă calitate, cu condiția să fie la un preț accesibil și să poată fi accesat pe multiple dispozitive și portabil peste granițe;

G. întrucât accesul la conținut la prețuri accesibile, prin mijloace de plată securizate și fiabile, ar trebui să sporească încrederea consumatorilor atunci când apelează la servicii transfrontaliere;

H. întrucât 99% dintre întreprinderile din UE sunt întreprinderi mici și mijlocii (IMM-uri), reprezentând 85% din locurile de muncă din UE; întrucât IMM-urile sunt, prin urmare, forța motrice a economiei UE, cu o responsabilitate majoră pentru crearea de bogăție, ocuparea forței de muncă și creșterea economică, precum și pentru inovare, cercetare și dezvoltare;

I. întrucât cetățenii UE joacă un rol esențial în calitate de consumatori în realizarea obiectivelor Strategiei Europa 2020 pentru o creștere inteligentă, durabilă și favorabilă incluziunii, iar rolul consumatorilor ar trebui recunoscut ca parte a politicii economice a UE; întrucât este necesar să se asigure un echilibru corect între stimularea competitivității întreprinderilor europene și protejarea intereselor consumatorilor;

J. întrucât fragmentarea pieței unice digitale pune în pericol opțiunile consumatorilor; întrucât trebuie să se stimuleze încrederea consumatorilor, siguranța lor în cadrul pieței și cunoașterea drepturilor pe care le au, acordându-se o atenție deosebită consumatorilor vulnerabili; întrucât este esențial să se ofere consumatorilor din Uniune o mai bună protecție în ceea ce privește produsele și serviciile care le pot pune în pericol siguranța sau sănătatea;

K. întrucât o examinare a site-urilor care vând conținut digital, cum ar fi descărcarea de jocuri, fișiere video sau muzică, realizată de Comisie în întreaga UE, a arătat că peste 75% din aceste site-uri nu par să respecte normele de protecție a consumatorilor; întrucât Directiva privind drepturile consumatorilor (Directiva 2011/83/UE) stabilește, pentru prima dată, dispoziții specifice pentru conținutul digital; întrucât Comisia ar trebui să fie încurajată să integreze în continuare astfel de dispoziții atunci când revizuiește legislația existentă a UE în materie de protecție a consumatorilor sau când propune noi acte legislative în acest domeniu;

L. întrucât 15% din populația UE în vârstă de muncă (80 de milioane de persoane) suferă de limitări funcționale sau de un handicap; întrucât numărul de site-uri care oferă servicii de e-guvernare și numărul de site-uri ale sectorului public sunt în creștere rapidă; întrucât piața UE pentru produse și servicii legate de accesibilitatea online este estimată la 2 miliarde EUR; întrucât această piață este în continuare fragmentată și insuficient de dezvoltată, atât în detrimentul consumatorilor potențiali, cât și al economiei generale;

M. întrucât consumatorii nu sunt un grup omogen, înregistrându-se în rândul lor diferențe considerabile în ceea ce privește competențele digitale, cunoașterea drepturilor consumatorilor, fermitatea și dorința de a obține despăgubiri; întrucât este necesar să se țină cont de principiile nediscriminării și accesibilității pentru a depăși decalajul digital,

Fructificarea întregului potențial al pieței unice digitale

1.
subliniază că liberalizarea pieței unice prin Directiva privind serviciile și o piață unică digitală ar putea aduce economiei UE 800 de miliarde EUR
, echivalentul a aproape 4 200 EUR pe gospodărie
; solicită statelor membre și Comisiei să se angajeze să dezvolte piața unică digitală ca o prioritate politică generală și să prezinte o abordare holistică și o strategie ambițioasă care să includă inițiative atât legislative, cât și politice, pentru a ține seama de evoluțiile curente și viitoare, transpunând piața unică digitală într-o realitate, pe teren; subliniază că în acest sens va fi nevoie de leadership politic, hotărâre, capacitatea de a stabili priorități și fonduri publice, la nivelul UE, precum și la nivel național și regional; subliniază în special că este nevoie de un leadership puternic din partea tuturor instituțiilor Uniunii și o implicare politică clară din partea statelor membre pentru punerea în aplicare și asigurarea respectării integrale și efective a directivelor și regulamentelor referitoare la piața unică;

2.
solicită Comisiei să abordeze de urgență obstacolele care împiedică finalizarea pieței unice digitale, inclusiv prin simplificarea cadrului juridic privind TVA, asigurarea accesului la servicii paneuropene sigure de plată, facturare și livrare electronică și revizuirea drepturilor de proprietate intelectuală pentru a facilita accesul la conținut digital legal în întreaga UE; subliniază importanța stabilirii acelorași norme pentru libera circulație a bunurilor și serviciilor, atât fizic, cât și digital;

3.
solicită Comisiei și statelor membre să consolideze guvernanța pieței unice digitale, asigurând neutralitatea rețelei și utilizarea eficientă și inteligentă a TIC cu scopul de a reduce sarcina administrativă asupra cetățenilor și întreprinderilor; solicită Comisiei să consolideze instrumentele de guvernanță existente și să propună o abordare coerentă pentru promovarea utilizării lor, inclusiv a sistemului de informare al pieței interne (IMI), a SOLVIT, a programului „Europa ta” și a ghișeelor unice înființate în temeiul Directivei privind serviciile;

4.
subliniază importanța unei strategii europene de cloud computing, dat fiind potențialul său pentru competitivitate, creștere și creare de locuri de muncă în UE; subliniază că, datorită costurilor de intrare minime și cerințelor de infrastructură scăzute, cloud computingul reprezintă pentru sectorul IT din UE, în special pentru IMM-uri, o ocazie de a ocupa poziții de lideri în domenii precum externalizarea, serviciile digitale noi și centrele de date;

5.
recunoaște că „volumele mari de date” și cunoștințele sunt combustibilii pentru viitorul economiei UE; salută pachetul propus pentru protecția datelor, ca modalitate de a spori încrederea și transparența; subliniază necesitatea de a ține seama de provocările generate de globalizare și de utilizarea noilor tehnologii și importanța de a asigura că un regim modernizat de protecție a datelor în UE consolidează drepturile cetățenilor, conferindu-i UE o poziție de lider și de formator de tendințe în domeniul protecției datelor, consolidând piața internă și creând condiții de concurență echitabilă pentru toate întreprinderile active în UE;

6.
subliniază necesitatea de a încuraja noi servicii de e-guvernare de înaltă calitate, prin adoptarea unor soluții tehnologice inovative precum achizițiile electronice, facilitând astfel livrarea continuă de informații și servicii; subliniază importanța proiectului de regulament propus de Comisie privind identificarea electronică și serviciile de asigurare a încrederii pentru tranzacțiile electronice, dată fiind contribuția sa la piața unică digitală prin crearea unor condiții adecvate pentru recunoașterea reciprocă și un nivel ridicat de securitate a elementelor cheie dincolo de frontiere, cum ar fi identificarea electronică, documentele electronice, semnăturile electronice și serviciile de distribuție electronică, precum și pentru serviciile de e-guvernare interoperabile pe întreg teritoriul Uniunii;

7.
consideră că sunt necesare eforturi suplimentare în ceea ce privește reutilizarea informațiilor din sectorul public și promovarea e-guvernării;

8.
subliniază importanța stimulării inovației și a investițiilor în competențele electronice; evidențiază rolul vital al IMM-urilor în combaterea șomajului, în special în rândul tinerilor; solicită facilitarea accesului la finanțare prin programe de finanțare precum Orizont 2020 și COSME și dezvoltarea de noi instrumente de investiții și garanții; remarcă îndeosebi că UE trebuie să își recâștige rolul de lider mondial în domeniul tehnologiilor mobile și al dispozitivelor inteligente;

9.
subliniază necesitatea de a încuraja investițiile de mare amploare în rețele fixe și mobile pentru a-i conferi UE un rol de lider în dezvoltarea tehnologică la nivel mondial, permițându-le cetățenilor și întreprinderilor sale să beneficieze pe deplin de oportunitățile oferite de revoluția digitală;

10.
regretă profund faptul că multe state membre nu s-au încadrat în termenul de 1 ianuarie 2013 pentru alocarea spectrului dividendului digital în banda de 800 MHz pentru servicii mobile în bandă largă, așa cum prevedea programul pentru politica în domeniul spectrului de frecvențe radio; subliniază că această întârziere a împiedicat extinderea rețelelor 4G în UE; solicită, prin urmare, statelor membre, să ia măsurile necesare pentru a se asigura că banda de 800 MHz este pusă la dispoziție pentru servicii mobile în bandă largă, iar Comisiei să își utilizeze toate competențele pentru a asigura punerea rapidă în aplicare;

11.
salută intenția Comisiei de a propune un nou pachet privind telecomunicațiile pentru a aborda chestiunea fragmentării acestei piețe, pachet care să includă măsuri de eliminare a tarifelor de roaming în viitorul apropiat; subliniază necesitatea de a adopta o abordare proactivă în privința tarifelor de roaming pentru a crea o veritabilă piață unică digitală, care să includă și utilizarea dispozitivelor mobile;

Investițiile în capitalul uman - rezolvarea problemei deficitului de calificare

12.
constată cu îngrijorare că rata de ocupare a forței de muncă în UE este în scădere; solicită să se pună din nou accentul pe politicile de creare de locuri de muncă în domenii cu un mare potențial de creștere, cum ar fi economia verde, serviciile de sănătate și sectorul TIC; consideră că crearea unei piețe unice digitale poate contribui la eliminarea decalajelor dintre statele membre și dintre regiuni în ceea ce privește ocuparea forței de muncă, incluziunea socială și combaterea sărăciei;

13.
subliniază că piața unică digitală ar trebui să ajute oamenii să rămână activi și sănătoși la locul de muncă pe măsură ce înaintează în vârstă, îmbunătățind, în același timp, echilibrul dintre viața personală și cea profesională; subliniază că instrumentele TIC pot să asigure, de asemenea, succesul sistemelor de asistență medicală;

14.
recunoaște că piața europeană a forței de muncă se modifică radical și că, pentru locurile de muncă din viitor, vor fi necesare noi competențe; solicită statelor membre să facă investițiile necesare în capitalul uman și crearea de locuri de muncă durabile, printre altele utilizând în mod eficace fondurile UE, precum Fondul social european; solicită Comisiei și statelor membre să acorde prioritate cunoștințelor digitale și competențelor electronice în inițiativa emblematică „noi competențe pentru noi locuri de muncă”;

15.
subliniază necesitatea de a îmbunătăți competențele media și digitale, în special în rândul copiilor și minorilor, pentru a realiza o veritabilă piață unică digitală și a fructifica potențialul de creștere al acestui sector dinamic; remarcă îndeosebi importanța de a găsi o soluție pentru deficitul preconizat de profesioniști în domeniul TIC; salută „marea coaliție pentru locuri de muncă digitale” și subliniază importanța de a asigura corespondența dintre formările în domeniul TIC și necesitățile întreprinderilor;

16.
subliniază necesitatea de a stimula în continuare utilizarea Portalului mobilității europene pentru ocuparea forței de muncă (EURES); sprijină utilizarea EURES de către statele membre, atât ca mijloc de a da sfaturi lucrătorilor și celor care își caută un loc de muncă cu privire la dreptul lor la libera circulație, cât și ca instrument de angajare, cu o atenție deosebită pe plasare și necesitățile angajatorilor, pentru a contribui în mod eficace la redresarea economiei și creșterea pe termen lung;
Încredere, securitate și încrederea consumatorilor
17.
salută adoptarea Codului drepturilor online în UE; invită Comisia și statele membre să difuzeze acest cod la scară largă astfel încât el să aibă efectul dorit;

18.
subliniază că dezvoltarea tot mai rapidă a comerțului electronic este de o importanță majoră în ceea ce îi privește pe consumatori, oferind o gamă vastă de alegeri, în special celor care locuiesc în zone mai puțin accesibile, îndepărtate, precum și celor cu mobilitate redusă, care altfel nu ar avea acces la o gamă largă de bunuri și servicii;

19.
subliniază importanța asigurării accesului deplin al consumatorilor la piața unică digitală, indiferent de locul lor de reședință sau de naționalitatea lor; invită Comisia să ia măsuri de combatere a tratamentului inegal al consumatorilor de pe piața unică determinat de restricțiile transfrontaliere actuale aplicate de întreprinderile implicate în activități de vânzare la distanță;

20.
subliniază faptul că încrederea consumatorului este esențială pentru comerțul electronic, atât național, cât și transfrontalier; subliniază necesitatea asigurării calității, siguranței, trasabilității și autenticității produselor, a împiedicării practicilor ilegale sau neloiale și a respectării normelor referitoare la protecția datelor cu caracter personal;

21.
subliniază rolul pieței unice digitale în crearea unei piețe unice sigure și funcționale pentru bunuri și servicii; subliniază, în acest context, importanța promovării unor sisteme eficace și coordonate de gestionare a riscurilor în contextul propunerilor privind siguranța generală a produselor și supravegherea pieței;

22.
subliniază importanța punerii în aplicare rapide a dispozițiilor Directivei privind soluționarea online a litigiilor, astfel încât consumatorii să aibă un acces facil la soluționarea efectivă a problemelor online; invită Comisia să se asigure că finanțarea adecvată a platformei de soluționare online a litigiilor este garantată;

23.
subliniază importanța mărcilor de încredere pentru o funcționare eficace a pieței unice digitale, atât în ceea ce privește întreprinderile, cât și consumatorii; solicită adoptarea unui standard european de servicii pentru mărcile de încredere – pe baza unor standarde de calitate de nivel înalt – pentru a contribui la consolidarea pieței UE pentru acestea;

24.
invită Comisia să adopte orientări UE privind standardele minime pentru site-urile de comparație, structurate în jurul principiilor de bază ale transparenței, imparțialității, informațiilor de calitate, căilor de atac efective, exhaustivității și ușurinței în utilizare; propune ca aceste orientări să fie însoțite de un sistem de acreditare la nivelul UE, precum și de măsuri eficace de supraveghere și de punere în aplicare;

25.
se așteaptă ca Comisia, în cadrul revizuirii Directivei privind pachetele de servicii pentru călătorii, să examineze toate aspectele legate de impactul comerțului electronic și al piețelor digitale asupra comportamentului consumatorilor în cadrul industriei europene a turismului și să își intensifice eforturile în vederea îmbunătățirii calității, conținutului și fiabilității informațiilor care le sunt oferite turiștilor;

26.
subliniază că, în contextul sistemelor informatizate de rezervare, pasagerii trebuie să fie în măsură să facă în mod clar diferențieri între costurile operaționale neopționale incluse în tarife și elementele opționale care pot fi rezervate, astfel încât prețurile să fie mai transparente pentru pasageri atunci când aceștia rezervă bilete pe internet; 

27.
invită Comisia să monitorizeze îndeaproape și să facă uz de toate prerogativele sale pentru a garanta implementarea și aplicarea corectă a dispozițiilor-cheie ale Directivei privind practicile comerciale neloiale în ceea ce privește normele modernizate pentru combaterea practicilor comerciale neloiale, inclusiv online, în special a eventualelor abuzuri de putere de piață în domenii precum publicitatea comportamentală, politicile de tarifare personalizate și serviciile de căutare pe internet; salută comunicarea Comisiei intitulată „Protejarea întreprinderilor împotriva practicilor de comercializare înșelătoare și asigurarea unei respectări efective a normelor: Revizuirea Directivei 2006/114/CE privind publicitatea înșelătoare și comparativă” (COM(2012)0702);

28.
îndeamnă Comisia să abordeze clauzele abuzive în contractele de transport aerian, pentru a asigura o monitorizare mai atentă a site-urilor de internet și pentru a notifica organismelor naționale de aplicare a legii cazurile de aplicare incorectă a normelor existente;

29.
invită Comisia să elaboreze formulare electronice standardizate pentru depunerea plângerilor pasagerilor legate de toate modurile de transport și să promoveze orientări pentru soluționarea promptă a acestor plângeri prin proceduri simplificate;

30.
subliniază necesitatea întreprinderii de acțiuni pentru a se ajunge la servicii de cloud de încredere; solicită adoptarea unor contracte-tip clare și transparente care să acopere aspecte precum păstrarea datelor după încetarea contractului, divulgarea și integritatea datelor, localizarea și transferul datelor, dreptul de proprietate asupra datelor și responsabilitatea directă/indirectă;

31.
atrage atenția asupra multitudinii de probleme juridice și de provocări asociate cu utilizarea cloud computingului, cum ar fi dificultățile în determinarea legislației aplicabile, aspectele legate de conformitate și responsabilitate, garanțiile privind protecția datelor (inclusiv dreptul la viață privată), portabilitatea datelor și aplicarea drepturilor de autor și a altor drepturi de proprietate intelectuală; consideră că este esențial ca consecințele cloud computingului să fie clare și previzibile în toate domeniile relevante ale legislației;

32.
subliniază importanța crucială a aplicării drepturilor consumatorilor în tranzacțiile online; constată că acțiunile coordonate de Comisie și executate simultan de către autoritățile naționale relevante („EU sweeps”) s-au dovedit a fi un instrument util pentru monitorizarea aplicării legislației existente privind piața unică în statele membre printr-o acțiune comună și încurajează Comisia să ofere o utilizare mai extinsă a acestor acțiuni, precum și să ia în considerare coordonarea unor astfel de acțiuni și în alte domenii, inclusiv offline; invită Comisia să consolideze Rețeaua de cooperare pentru protecția consumatorilor;

33.
subliniază faptul că serviciile de livrare accesibile, de înaltă calitate și la prețuri rezonabile sunt o componentă esențială a achiziționării de bunuri online și promovarea acestora se face cel mai bine prin intermediul concurenței libere și corecte; constată, totuși, că numeroși consumatori sunt reticenți să facă cumpărături online, mai ales în mediul transfrontalier, din cauza incertitudinilor legate de livrarea finală, costuri sau fiabilitate; salută, prin urmare, consultarea publică lansată de Comisie cu scopul de a identifica posibile deficiențe și de a lua măsurile adecvate pentru a aborda acestea într-un mod care le va permite atât întreprinderilor, cât și consumatorilor să beneficieze pe deplin de piața unică digitală;

34.
invită Comisia să prezinte o propunere revizuită pentru Directiva privind serviciile de plată și o propunere legislativă privind comisioanele interbancare multilaterale, astfel încât să se ajungă la o standardizare și interoperabilitate a plăților efectuate cu cardul, pe internet și prin telefonul mobil în UE și să se abordeze problema taxelor netransparente și excesive aplicate plăților;

35.
subliniază că un nivel ridicat al securității rețelelor și informațiilor este esențial pentru a garanta funcționarea pieței unice și încrederea consumatorilor în piața unică digitală; ia act de dezvoltarea inegală a competențelor cibernetice și a capacităților de răspuns în caz de amenințări și atacuri, precum și de lipsa unei abordări armonizate a securității cibernetice în cadrul Uniunii; solicită eforturi concertate și o cooperare mai strânsă, având în vedere natura globală a internetului și nivelul ridicat de interconectare a sistemelor de rețele și de informații din întreaga Uniune;

36.
subliniază faptul că accesibilitatea site-urilor de internet ale organismelor din sectorul public este o parte importantă a Agendei digitale, care contribuie la nediscriminare și creează oportunități de afaceri; invită Comisia să adopte o abordare mai ambițioasă în negocierile în curs privind acest subiect și să prezinte apoi inițiativa legislativă de mult așteptată sub forma unui act european privind accesibilitatea care să nu se limiteze la sectorul public;

Crearea unui mediu de afaceri favorabil

37.
subliniază importanța creării unui mediu favorabil global de afaceri digitale; ia act de necesitatea simplificării cadrului juridic pentru TVA și evitarea dublei impuneri; invită statele membre să implementeze cât mai curând mini-ghișeele unice pentru serviciile de telecomunicații, serviciile de televiziune și serviciile electronice până în 2015; solicită Comisiei să extindă sfera de aplicare a ghișeelor unice la alte bunuri și servicii cât mai curând posibil;

38.
invită Comisia să clarifice aplicarea articolului 20 alineatul (2) din Directiva privind serviciile, care se ocupă cu discriminarea consumatorilor din UE pe criterii legate de locul de reședință sau de naționalitate, și în special tipurile de practici comerciale care ar putea fi considerate discriminare nejustificată în temeiul directivei; subliniază necesitatea de a aborda barierele subiacente – inclusiv fragmentarea juridică continuă și incertitudinea juridică aferentă în contextul aplicabilității legislației privind drepturile consumatorilor – care împiedică întreprinderile să se extindă pe piața unică digitală;

39.
consideră că propunerea privind legislația europeană comună în materie de vânzare este o inițiativă inovatoare de importanță crucială pentru consumatori și întreprinderi în cadrul pieței interne; consideră că un ansamblu opțional unic de norme la nivelul UE ar fi deosebit de benefic pentru sectorul internetului caracterizat de o creștere rapidă; este de opinie că propunerea prezintă, de asemenea, un potențial interesant în ceea ce privește cloud computingul și conținutul digital;

40.
invită Comisia să continue lucrările sale legate de adaptarea cadrului de drept contractual la noile provocări prezentate de piața unică digitală; consideră, în special, că în acest domeniu sunt esențiale lucrările concomitente privind clauzele contractuale standard la nivelul UE care să fie disponibile direct întreprinderilor și consumatorilor;

41.
invită Comisia să monitorizeze atent situația concurenței pe piața unică digitală și să acționeze rapid în cazul unor abuzuri de poziție dominantă; subliniază, în special, necesitatea de a monitoriza aplicarea corectă a orientărilor cu privire la acordurile de distribuție selectivă și de a asigura faptul că acestea continuă să fie adecvate în contextul digital; 

42.
invită Comisia să promoveze accesul la capitalul de risc și la clusterele TIC pentru a stimula proiectele inovatoare precomerciale și pentru a favoriza inovarea în stadiu incipient pe piețele TIC; subliniază potențialul parteneriatelor de tip public-privat și al viitoarelor noi reguli de achiziții publice legate de crearea unor parteneriate pentru inovare; încurajează adoptarea timpurie a instrumentelor online de achiziții publice, pentru a profita astfel de viitoarele reforme în domeniul achizițiilor publice;

43.
subliniază importanța neutralității rețelei și constată că lipsa unei legislații care să asigure neutralitatea rețelei pune în pericol accesul neîngrădit la piață al IMM-urilor din UE în sectorul TIC; invită Comisia să ia toate măsurile necesare pentru a îmbunătăți această situație; invită Comisia să prezinte o propunere legislativă cât mai curând posibil, în vederea reducerii suplimentare a tarifelor de roaming în interiorul UE;

Oferte legale atractive de conținut digital

44.
încurajează Comisia să își continue eforturile în domeniul drepturilor de proprietate intelectuală, cu scopul de a crea un cadru modern de drepturi de autor pentru piața unică digitală; invită Comisia să ia măsurile necesare pentru a încuraja dezvoltarea de conținut legal care să fie accesibil pe piața unică digitală; subliniază faptul că un regim revizuit al drepturilor de proprietate intelectuală (DPI) ar trebui să se bazeze pe încurajarea inovării, pe noi modele de servicii și pe conținuturi generate de utilizatori și în colaborare, astfel încât să se favorizeze dezvoltarea unei piețe competitive în domeniul TIC în UE, asigurându-se în același timp că titularii drepturilor sunt protejați și remunerați în mod corespunzător;

45.
constată că Uniunea a făcut deja unele progrese în reducerea impactului teritorialității drepturilor de autor, în special prin propunerea Comisiei pentru o directivă privind gestionarea colectivă a drepturilor și de acordare a licențelor multiteritoriale în sectorul muzicii online, aceasta fiind în curs de examinare de către legiuitor; consideră că sunt necesare o mai mare transparență, o mai bună guvernare și o mai mare responsabilitate a societăților de gestiune colectivă a drepturilor; consideră că directiva propusă ar încuraja acordarea de licențe multiteritoriale pentru drepturi și ar facilita acordarea de licențe pentru utilizarea online a drepturilor;

46.
subliniază că toate segmentele relevante ale societății ar trebui să fie incluse în dialogul în curs de desfășurare al Comisiei pe tema „Licențe pentru Europa” și în revizuirea cadrului juridic referitor la drepturile de proprietate intelectuală; invită Comisia să ia toate măsurile necesare pentru a se asigura că societatea civilă și organizațiile din domeniul protecției consumatorilor sunt reprezentate în mod adecvat; invită Comisia să prezinte un răspuns strategic ambițios în 2014, care să cuprindă atât soluții de piață practice, cât și răspunsuri politice și, după caz​​, legislative; solicită Comisiei să țină la curent Parlamentul cu privire la rezultatul acestui proces;

47.
invită Comisia să prezinte măsuri pentru a stimula circulația transfrontalieră și portabilitatea conținutului audiovizual, inclusiv platformele „video la cerere”; invită Comisia și statele membre să propună măsuri de sprijinire a industriei audiovizuale din UE având scopul de a elimina obstacolele actuale din calea pieței unice digitale în acest sector; consideră că astfel de măsuri ar trebui să urmărească crearea unei cereri sporite din partea consumatorilor pentru filme europene nenaționale, facilitarea distribuției la nivel transfrontalier, inclusiv prin acordarea de sprijin pentru subtitrarea și dublarea producțiilor audiovizuale, și reducerea costurilor de tranzacționare aferente legate de gestionarea drepturilor;

48.
consideră că este necesar ca serviciile de conținut cultural și creativ, în special producțiile audiovizuale și noile platforme transfrontaliere pentru livrarea de conținuturi, să fie mai accesibile în întreaga Uniune, în special pentru persoanele în vârstă și persoanele cu handicap, în scopul de a încuraja participarea la viața socială și culturală a Uniunii;

49.
subliniază importanța serviciilor sau platformelor UE sau de altă natură în stimularea procesului de digitalizare a patrimoniului și conținutului cultural al Uniunii și a accesului online la acestea;

50.
salută creșterea pieței de cărți electronice în Europa și consideră că aceasta poate aduce beneficii importante consumatorilor și întreprinderilor deopotrivă; subliniază că este important să se asigure că consumatorii nu întâmpină obstacole când doresc să achiziționeze cărți electronice dincolo de granițe sau pentru diverse platforme și dispozitive; subliniază că este important să se asigure interoperabilitatea diferitelor dispozitive și sisteme de cărți electronice;

51.
invită Comisia să prezinte o propunere pentru a alinia cotele de TVA aplicabile bunurilor și serviciilor de natură similară; solicită ca, în lumina trecerii în 2015 la principiul „țării de reședință a consumatorului”, să se introducă o definiție dinamică pentru „cărțile electronice”, astfel încât să se asigure certitudinea juridică;

52.
invită Comisia să prezinte o propunere pentru a se asigura că cotele de TVA sunt aplicate echitabil la conținutul creativ, cultural, științific și educațional, indiferent de mijloacele folosite pentru accesul utilizatorilor; consideră că cotele reduse de TVA care există pentru conținutul distribuit în formă fizică ar trebui să se aplice, de asemenea, echivalentului digital, prin aceasta stimulându-se atractivitatea platformelor digitale și promovându-se serviciile de conținut inovatoare și noi modalități de accesare a conținutului online de către utilizatori;

53.
salută intenția Comisiei de a prezenta o propunere concretă pentru a oferi clarificări, o interpretare clară și îndrumări cu privire la funcționarea procedurilor de notificare și de acțiune;

Către servicii de mobilitate inteligente și interoperabile în UE

54.
solicită implementarea în continuare a unor sisteme de mobilitate inteligente, dezvoltate grație cercetării finanțate de UE, cum ar fi viitorul Sistem de gestionare a traficului aerian (SESAR), sistemele europene de gestionare a traficului feroviar (ERTMS) și sistemele de informații feroviare, sistemele de supraveghere maritimă (SafeSeaNet), sistemele de informații fluviale (River Information Services – RIS), sistemele inteligente de transport (intelligent transport systems – ITS), precum și a unor soluții interconectate interoperabile pentru următoarea generație de sisteme de gestionare a traficului multimodal;

55.
subliniază că în cadrul TEN-T ar trebui implementate pe scară largă instrumente bazate pe tehnologia informației, pentru simplificarea procedurilor administrative, permiterea localizării și urmăririi mărfurilor și optimizarea orarelor și a fluxurilor de trafic;

Dimensiunea internațională a pieței unice digitale

56.
consideră că este nevoie de mai multă cooperare la nivel mondial pentru a menține și a moderniza în viitor drepturile de proprietate intelectuală, acest lucru fiind vital pentru inovare, ocuparea forței de muncă și un comerț mondial deschis;

57.
salută inițiativele recente ale Comisiei, dar subliniază necesitatea finalizării cadrului de reglementare pentru punerea în aplicare a drepturilor de autor în mediul digital, care trebuie să fie adaptat la cerințele actuale, astfel încât să se poată încheia acorduri cu partenerii noștri comerciali pe baza unei legislații europene moderne;

58.
observă că e-comerțul s-a dezvoltat în afara cadrelor de reglementare comerciale standard și tradiționale; subliniază importanța unei cooperări internaționale sporite în cadrul Organizației Mondiale a Comerțului (OMC) și al Organizației Mondiale a Proprietății Intelectuale (OMPI) pentru a proteja și a garanta dezvoltarea pieței digitale mondiale; solicită revizuirea și actualizarea actualului Acord privind tehnologia informației (ATI) în cadrul OMC și ca UE să exploreze posibilitățile unui Acord privind economia digitală internațională (IDEA);

59.
consideră că restricționarea accesului întreprinderilor din UE la piețele digitale și consumatorii online, printre altele, prin cenzurarea de stat sau accesul restricționat pe piețe pentru furnizorii europeni de servicii în țări terțe constituie o barieră în calea comerțului; solicită Comisiei și Consiliului să includă un mecanism de salvgardare în toate acordurile comerciale viitoare, în special cele care conțin dispoziții care afectează serviciile online și comunitățile de utilizatori online care partajează informații, pentru a garanta că societăților TIC din Uniunea Europeană nu li se solicită de către părțile terțe să restricționeze accesul la site-urile de internet, să înlăture conținutul creat de utilizatori sau să furnizeze informații cu caracter personal precum adrese personale de IP, în moduri care contravin drepturilor și libertăților fundamentale; solicită, în plus, Consiliului și Comisiei să dezvolte o strategie de contestare a măsurilor adoptate de țările terțe prin care este restricționat accesul întreprinderilor UE la piețele online mondiale;

60.
încredințează Președintelui sarcina de a transmite prezenta rezoluție Consiliului și Comisiei.

